pythainlp/thaigov-v2-corpus-22032023 huggingface dataset:
วันพฤหัสบดีที่ 6 ตุลาคม 2565
รัฐมนตรีว่าการกระทรวงยุติธรรม สั่งคุ้มครองสิทธิฯ - สยจ. ลงพื้นที่ด่วนช่วยเยียวยาเหยื่อเหตุกราดยิงหนองบัวฯ
รัฐมนตรีว่าการกระทรวงยุติธรรม สั่งคุ้มครองสิทธิฯ - สยจ. ลงพื้นที่ด่วนช่วยเยียวยาเหยื่อเหตุกราดยิงหนองบัวฯ หากกำลังคนไม่พอ ให้ประสานจังหวัดใกล้เคียงมาเสริม กำชับ จนท.เร่งทำงานให้เร็วที่สุด แจงสิทธิผู้เสียชีวิต ได้รายละ 110,000 บาท
นายสมศักดิ์ เทพสุทิน รมว.ยุติธรรม กล่าวถึงกรณีที่อดีตตำรวจคลั่งก่อเหตุกราดยิงศูนย์เด็กเล็ก ที่จ.หนองบัวลำภู เบื้องต้นมีผู้เสียชีวิต 36 ศพ และบาดเจ็บอีกจำนวนมาก ว่าตนต้องขอแสดงความเสียใจกับครอบครัวผู้เสียชีวิตและผู้ที่ได้รับบาดเจ็บ เรื่องนี้เป็นเหตุสะเทือนขวัญ ที่น่าสลดและหดหู่มาก ซึ่งเป็นเรื่องที่ไม่น่าเกิดขึ้น ล่าสุดตนได้สั่งการให้กรมคุ้มครองสิทธิและเสรีภาพ ลงพื้นที่แล้ว โดยร่วมกับสำนักงานยุติธรรมจังหวัดหนองบัวลำภู เพื่อเร่งช่วยเหลือครอบครัวผู้เสียหาย โดยตั้งโต๊ะลงทะเบียนให้การช่วยเหลือและเยียวยา โดยขณะนี้เจ้าหน้าที่ได้ลงพื้นที่ช่วยเหลือแล้ว ซึ่งหากเจ้าหน้าที่ในจังหวัดไม่เพียงพอ ก็ให้ประสานกับจังหวัดใกล้เคียงนำเจ้าหน้าที่มาช่วยงานโดยด่วน ซึ่งตนได้กำชับให้เจ้าหน้าที่ทำงานให้รวดเร็วพร้อมกับประสานงานกับหน่วยงานต่างๆในพื้นที่ เพื่ออำนวยความสะดวกกับประชาชนให้มากที่สุด
นายสมศักดิ์ กล่าวอีกว่า สำหรับการช่วยเหลือ กรณีเสียชีวิต ทายาทมีสิทธิ ได้รับ
(1) ค่าตอบแทนกรณีถึงแก่ความตาย จำนวน 50,000 บาท
(2)​ ค่าจัดการศพ 20,000 บาท
(3) ค่าขาดอุปการะเลี้ยงดู 40,000 บาท
รวมเป็นเงิน 110,000 บาท
ส่วนกรณีบาดเจ็บ
(1) ค่ารักษาพยาบาลเท่าที่จ่ายจริง แต่ไม่เกิน 40,000 บาท ตามใบเสร็จค่ารักษาพยาบาล
(2) ค่าฟื้นฟูสมรรถภาพทางร่างกายและจิตใจ เท่าที่จ่ายจริง แต่ไม่เกิน 20,000 บาท
(3) ค่าขาดประโยชน์ทำมาหาได้ในระหว่างที่ไม่สามารถ ประกอบการงาน ได้ตามปกติ ให้จ่ายในอัตราค่าจ้างขั้นต่ำในท้องที่จังหวัดที่ไม่สามารถประกอบการงาน ไม่เกิน 1 ปี วันละ 315 บาทในพื้นที่จังหวัดหนองบัวลำภู
(4) ค่าตอบแทนความเสียหายอื่น ไม่เกิน 50,000 บาท
ทั้งนี้ ขึ้นอยู่กับการพิจารณาของอนุกรรมการฯ จังหวัดหนองบัวลำภูเป็นสำคัญ ซึ่งเนื่องจากมีผู้ได้รับความเสียหายจำนวนมาก แต่ตนได้กำชับให้เจ้าหน้าที่ทุกคนเร่งดำเนินการให้เร็วที่สุด
วันเสาร์ที่ 1 ตุลาคม 2565
ปลัดกระทรวงมหาดไทย นำข้าราชการในสังกัดวางพวงมาลา เนื่องในวันคล้ายวันสวรรคต พระบาทสมเด็จพระจอมเกล้าเจ้าอยู่หัว พระสยามเทวมหามกุฏวิทยมหาราช
ปลัดกระทรวงมหาดไทย นำข้าราชการในสังกัดวางพวงมาลา เนื่องในวันคล้ายวันสวรรคต พระบาทสมเด็จพระจอมเกล้าเจ้าอยู่หัว พระสยามเทวมหามกุฏวิทยมหาราช
วันนี้ (1 ต.ค. 65) เวลา 08.00 น. ณ พระบรมราชานุสาวรีย์หน้าพระราชวังสราญรมย์ กรุงเทพมหานคร นายสุทธิพงษ์ จุลเจริญ ปลัดกระทรวงมหาดไทย นำนายอรรษิษฐ์ สัมพันธรัตน์ อธิบดีกรมการพัฒนาชุมชน ผู้แทนส่วนราชการระดับกรม หน่วยงานรัฐวิสาหกิจในสังกัดกระทรวงมหาดไทย และหน่วยงานในสังกัดสำนักงานปลัดกระทรวงมหาดไทย ร่วมพิธีวางพวงมาลาถวายราชสักการะพระบาทสมเด็จพระจอมเกล้าเจ้าอยู่หัว พระสยามเทวมหามกุฏวิทยมหาราช เนื่องในวันคล้ายวันสวรรคตพระบาทสมเด็จพระจอมเกล้าเจ้าอยู่หัว พระสยามเทวมหามกุฏวิทยมหาราช
นายสุทธิพงษ์ จุลเจริญ ปลัดกระทรวงมหาดไทย กล่าวว่า พระบาทสมเด็จพระจอมเกล้าเจ้าอยู่หัว พระสยามเทวมหามกุฏวิทยมหาราช ทรงพระราชสมภพ เมื่อวันพฤหัสบดีที่ 18 ตุลาคม พ.ศ. 2347 มีพระนามเดิมว่า “เจ้าฟ้ามงกุฎ” ทรงเป็นพระราชโอรสองค์ที่ 43 ในพระบาทสมเด็จพระพุทธเลิศหล้า นภาลัย และองค์ที่ 2 ในสมเด็จพระศรีสุริเยนทรามาตย์ (เจ้าฟ้าหญิงบุญรอด) ทรงเสด็จขึ้นครองสิริราชสมบัติสืบราชสันตติวงศ์ต่อจากพระบาทสมเด็จพระนั่งเกล้าเจ้าอยู่หัว เมื่อวันพุธที่ 14 พฤษภาคม พ.ศ. 2394 ทรงเป็นพระมหากษัตริย์รัชกาลที่ 4 แห่งพระบรมราชจักรีวงศ์ ทรงพระนามตามที่เฉลิมพระบรมนามาภิไธย จารึกในพระสุพรรณบัฏว่า “พระบาทสมเด็จพระปรเมนทรมหามงกุฎ สุทธิสมมติเทพยพงษ์ วงษาดิศวร กระษัตริย์ วรขัตติยราชนิกโรดม จาตุรันตบรมมหาจักรพรรดิราชสังกาษ บรมธรรมิกมหาราชาธิราช บรมนาถบพิตร พระจอมเกล้าเจ้าอยู่หัว” ทรงปฏิบัติพระราชกรณียกิจนานัปการ เพื่อนำพาประเทศชาติให้เจริญก้าวหน้า อาทิ ทรงทำสัญญาทางพระราชไมตรีและการต่างประเทศกับชาติตะวันตก ทรงคำนวณการเกิดสุริยุปราคาเต็มดวงได้อย่างแม่นยำ จนได้รับการถวายพระราชสมัญญานามว่า “พระบิดาแห่งวิทยาศาสตร์ไทย” ซึ่งพระองค์เสด็จสวรรคต เมื่อวันพฤหัสบดีที่ 1 ตุลาคม 2411 พระชนมพรรษา 65 พรรษา ทรงครองสิริราชสมบัติเป็นเวลา 17 ปี 6 เดือน
วันพุธที่ 14 กันยายน 2565
ครม.เห็นชอบขยายระยะเวลาให้บริการ 4 ศูนย์ CI เพื่อต่ออายุเล่มCI และพิสูจน์สัญชาติแรงงานเมียนมา เพื่อออกเอกสารรับรองบุคคล
ครม.มีมติเห็นชอบตามที่กระทรวงแรงงานเสนอขยายระยะเวลาการออกเอกสาร CI ของทางการเมียนมา ให้บริการใน 4 จังหวัดสมุทรสาคร สมุทรปราการ ระนอง ชลบุรี ถึง 13 ก.พ. 66 หวังผู้ประกอบการมีแรงงานทำงานต่อเนื่องถึง 13 ก.พ. 68
วันที่ 13 กันยายน 2565 นายสุชาติ ชมกลิ่น รัฐมนตรีว่าการกระทรวงแรงงาน เสนอคณะรัฐมนตรีพิจารณาให้ความเห็นชอบ เรื่อง การออกเอกสารรับรองบุคคล (CI) ของทางการเมียนมา ให้แก่แรงงานเมียนมาที่ดำเนินการตามมติคณะรัฐมนตรี เมื่อวันที่ 5 กรกฎาคม 2565 เรื่อง การบริหารจัดการการทำงานของคนต่างด้าวสัญชาติกัมพูชา ลาว เมียนมา และเวียดนาม เพื่อรองรับการฟื้นฟูประเทศภายหลังการผ่อนคลายมาตรการป้องกันและควบคุมโรคติดเชื้อไวรัสโคโรนา 2019 โดยคณะรัฐมนตรีมีมติเห็นชอบตามที่กระทรวงแรงงานเสนอ นายสุชาติ กล่าวว่า ทางการเมียนมาจะดำเนินการเปลี่ยนเอกสารรับรองบุคคล (CI) ให้แก่แรงงานเมียนมาที่มีเอกสารรับรองบุคคล (CI) ฉบับเดิม เป็นระยะเวลา 2 เดือนหลังจากนั้นจะเป็นการพิสูจน์สัญชาติของแรงงานเมียนมาที่ไม่มีเอกสารประจำตัว โดยให้ดำเนินการได้ไม่เกินวันที่ 13 กุมภาพันธ์ 2566 เบื้องต้นคาดว่าจะเปิดให้บริการศูนย์ CI อีกครั้ง ในพื้นที่ 4 จังหวัด ได้แก่ จังหวัดสมุทรสาคร สมุทรปราการ ระนอง และชลบุรี
“การขยายเวลาให้บริการศูนย์ CI ในครั้งนี้ จะเป็นการช่วยเหลือสนับสนุนให้นายจ้าง สถานประกอบการ ที่ยังคงมีความต้องการจ้างแรงงานต่างด้าวสามารถจ้างแรงงานต่อไปได้อย่างถูกต้อง ตอบสนองการฟื้นฟูประเทศภายหลังสถานการณ์การแพร่ระบาดของโรคโควิด – 19 คลี่คลาย ตลอดจนบริหารจัดการแรงงานต่างด้าวให้เป็นไปอย่างมีประสิทธิภาพ ภายใต้การกำกับของภาครัฐ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า มติครม.เมื่อวันที่ 13 กรกฎาคม 2564 ได้เห็นชอบให้เปิดศูนย์พิจารณาอนุญาตให้อยู่ในราชอาณาจักร อนุญาตให้ทำงาน และออกเอกสารรับรองบุคคล (Certificate of Identity: CI) ตั้งแต่วันที่ 10 มกราคม 2565 – 27 กรกฎาคม 2565 ซึ่งมีแรงงานเมียนมาใช้บริการ ณ ศูนย์ CI ทั้ง 5 ศูนย์ (จังหวัดเชียงใหม่ สมุทรสาคร สมุทรปราการ ระนอง และชลบุรี) รวมกันประมาณ 408,155 คน สำหรับการพิจารณาครั้งนี้เป็นไปตามที่ทางการเมียนมา ได้มีหนังสืออย่างเป็นทางการถึงทางการไทย ร้องขอให้กรมการจัดหางานพิจารณาเสนอคณะรัฐมนตรีเพื่อพิจารณาขยายระยะเวลาการดำเนินการศูนย์ CI ถึง 2 ครั้ง เนื่องจากทางการเมียนมาคาดการณ์ว่ายังคงเหลือแรงงานที่จะต้องเปลี่ยนเอกสารรับรองบุคคล (CI) จำนวนประมาณ 250,000 – 300,000 คน
“กรมการจัดหางาน ภายใต้การนำของนายสุชาติ ชมกลิ่น รัฐมนตรีว่าการกระทรวงแรงงานให้ความสำคัญกับการจัดทำเอกสารประจำตัวฉบับใหม่(ci)ของแรงงานเมียนมาซึ่งเป็นกลุ่มชาติพันธุ์ที่มีจำนวนมากที่สุดและนายจ้างในประเทศไทยมีความต้องการมากที่สุดในกลุ่มแรงงาน 4 สัญชาติ (กัมพูชา ลาว เมียนมา และเวียดนาม) โดยถือเป็นวาระเร่งด่วนที่จำเป็นต้องวางแนวทาง ให้แรงงานเมียนมามีเอกสารรับรองบุคคล (CI) ฉบับใหม่ เพื่อขอตรวจลงตราอยู่ต่อในราชอาณาจักรกับสำนักงานตรวจคนเข้าเมืองภายในกำหนดเวลาและสามารถทำงานในประเทศไทยต่อไปได้ถึง 13 ก.พ. 68 ซึ่งก่อนที่จะเสนอครม.ในวันนี้ ได้ผ่านความเห็นชอบจากที่ประชุมคณะกรรมการนโยบายการบริหารจัดการการทำงานของคนต่างด้าว (คบต.) ครั้งที่ 3/2565 เมื่อวันที่ 2 กันยายน 2565 แล้ว” อธิบดีกรมการจัดหางาน กล่าว
วันพุธที่ 21 กันยายน 2565
มท.1 เปิดกิจกรรม "ทางม้าลายปลอดภัย วินัยดี" มุ่งสร้างจิตสำนึกการขับขี่ที่ดี ตระหนักถึงความสูญเสีย ร่วมสร้างสังคมที่ปลอดภัย
มท.1 เปิดกิจกรรม "ทางม้าลายปลอดภัย วินัยดี" มุ่งสร้างจิตสำนึกการขับขี่ที่ดี ตระหนักถึงความสูญเสีย ร่วมสร้างสังคมที่ปลอดภัย
วันนี้ (21 กันยายน 2565) เวลา 10.30 น. พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดกิจกรรมรณรงค์สร้างจิตสำนึกในการหยุดให้คนข้ามทางม้าลาย "ทางม้าลายปลอดภัย วินัยดี" พร้อมด้วย นายอิทธิพล คุณปลื้ม รัฐมนตรีว่าการกระทรวงวัฒนธรรม นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม นายสุรชัย เลี้ยงบุญเลิศชัย สมาชิกวุฒิสภา ในฐานะประธานคณะกรรมการบูรณาการกู้ชีพฉุกเฉินและความปลอดภัยทางถนน นายทรงศัก สายเชื้อ ผู้ตรวจการแผ่นดิน นายอัมพร พินะสา เลขาธิการคณะกรรมการการศึกษาขั้นพื้นฐาน นายสุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ ข้าราชการ ครู นักเรียน ร่วมกิจกรรม โดยมี นายชัชชาติ สิทธิพันธุ์ ผู้ว่าราชการกรุงเทพมหานคร ให้การต้อนรับ ณ ห้องประชุมรัตนโกสินทร์ ศาลาว่าการกรุงเทพมหานคร (เสาชิงช้า) กรุงเทพมหานคร
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า อุบัติเหตุทางถนนถือเป็นปัญหาสำคัญที่ก่อให้เกิดความสูญเสียแก่ชีวิตและส่งผลกระทบทางเศรษฐกิจ และส่งผลกระทบต่อการพัฒนาประเทศ โดยในแต่ละปีมีจำนวนผู้บาดเจ็บและเสียชีวิตจากอุบัติเหตุทางถนนจำนวนมาก และจำนวนหนึ่งเกิดจากอุบัติเหตุบริเวณทางข้ามตามที่ปรากฏรับทราบทางสื่อสารมวลชนต่าง ๆ ด้วยความสำคัญของปัญหานี้ ศูนย์อำนวยการความปลอดภัยทางถนน ซึ่งเป็นหน่วยงานกลางในการบูรณาการป้องกันและลดอุบัติเหตุทางถนน จึงได้บูรณาการการทำงานร่วมกับภาคีเครือข่ายทุกภาคส่วนอย่างเข้มข้น เพื่อป้องกันและลดอุบัติเหตุทางถนน โดยเฉพาะบริเวณทางข้ามให้เกิดความปลอดภัย ซึ่งได้ขอความร่วมมือให้ทุกจังหวัดและ กรุงเทพมหานคร จัดกิจกรรมรณรงค์เพื่อป้องกันและลดอุบัติเหตุทางถนนบริเวณทางข้าม ตั้งแต่เดือนกุมภาพันธ์ 2565 ที่ผ่านมา และให้ดำเนินการอย่างต่อเนื่องในวันที่ 21 ของทุกเดือน ใช้พลังของสังคมเพื่อสร้างกระแสการรับรู้สร้างความปลอดภัยทางถนนให้แก่ประชาชน โดยเฉพาะผู้ขับขี่ให้มีจิตสำนึกและตระหนักถึงความสูญเสียที่อาจจะเกิดขึ้นจากการขับรถที่ไม่มีวินัยและไม่ปฏิบัติตามกฎหมายที่กำหนด โดยมุ่งเน้นการดำเนินการ ได้แก่ การบังคับใช้กฎหมายอย่างเข้มงวด การปรับปรุงทางกายภาพให้ทางข้ามมีความปลอดภัย การรณรงค์ในสถานศึกษาเพื่อให้มีความปลอดภัยโดยเฉพาะทางข้ามบริเวณหน้าโรงเรียน และสิ่งสำคัญ คือ การสร้างจิตสำนึกให้ผู้ขับขี่ลดความเร็วในเขตชุมชน สถานศึกษา สถานพยาบาล ชะลอความเร็วในที่คับขัน ทางร่วม ทางแยก ทางข้าม หรือทางม้าลาย หยุดให้ทุกคนข้ามในทางข้ามหรือทางม้าลาย
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า ขอขอบคุณภาคีเครือข่ายทุกภาคส่วน ทั้งภาคีเครือข่ายด้านความปลอดภัยทางถนน สำนักงานผู้ตรวจการแผ่นดิน กระทรวงคมนาคม กระทรวงวัฒนธรรม กระทรวงศึกษาธิการ สำนักงานกองทุนสนับสนุนการสร้างเสริมสุขภาพ (สสส.) จังหวัดต่าง ๆ กรุงเทพมหานคร และหน่วยงานภาครัฐและภาคเอกชนที่เห็นความสำคัญ มุ่งมั่นและมีเจตนารมณ์ร่วมกันในการป้องกันและลดความสูญเสียจากอุบัติเหตุทางถนนบริเวณทางข้าม หวังเป็นอย่างยิ่งว่ากิจกรรม "ทางม้าลายปลอดภัย วินัยดี" จะดำเนินการให้เกิดผลเป็นรูปธรรมอย่างต่อเนื่องทั่วประเทศ เพื่อให้เกิดความปลอดภัยกับประชาชนอย่างยั่งยืน
วันจันทร์ที่ 3 ตุลาคม 2565
นายกฯ ลงพื้นที่ตรวจสถานการณ์น้ำท่วม “ขอนแก่น – อุบลราชธานี” พร้อมเยี่ยมและให้กำลังใจผู้ประสบภัย 4 ต.ค. 65
.....
พลเอก ประยุทธ์ จันทร์โอชา นายกรัฐมนตรี มีภารกิจลงพื้นที่ตรวจราชการ จ.ขอนแก่น และอุบลราชธานี เพื่อติดตามแก้ไขปัญหาสถานการณ์อุทกภัย พร้อมเยี่ยมและให้กำลังใจผู้ประสบภัย ในวันอังคารที่ 4 ต.ค. 65
.
• พื้นที่ จ.ขอนแก่น ณ จุดปฏิบัติงานบึงหนองโคตร หน้าวัดศรีสะอาดหนองโคตร ต.บ้านเป็ด และวัดเทพนิมิตวนาราม บ้านพรหมนิมิต ต.โคกสี อ.เมืองขอนแก่น
• พื้นที่ จ.อุบลราชธานี ณ ชุมชนวัดวารินทราราม ต.วารินชำราบ อ.วารินชำราบ
.
ทั้งนี้ นายกฯ ได้สั่งการให้ข้าราชการทุกหน่วยและกองทัพ เร่งเสริมกำลังคนและเครื่องมือเข้าช่วยเหลือผู้ประสบภัยในพื้นที่ เพื่อเคลื่อนย้ายไปยังพื้นที่ปลอดภัย รวมทั้งให้ดูแลเรื่องที่อยู่ อาหาร น้ำดื่ม และยารักษาโรค จัดสรรให้เพียงพอต่อความต้องการในเบื้องต้น
.
อ่านเพิ่มเติม คลิกhttps://www.thaigov.go.th/news/contents/details/59946
#ไทยคู่ฟ้า#ร่วมต้านโควิด19
-------------------
วันอังคารที่ 1 พฤศจิกายน 2565
กยศ. ร่วมงานมหกรรมร่วมใจแก้หนี้ วันที่ 4 - 6 พ.ย. 65 ที่อิมแพค เมืองทองธานี
กยศ. เชิญชวนผู้กู้ยืมเข้าร่วมงานมหกรรมร่วมใจแก้หนี้ จัดโดย ก.คลัง ธปท. และสถาบันการเงินของรัฐทุกแห่ง ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” พร้อมให้คำปรึกษาด้านการกู้ยืมและการชำระหนี้ ระหว่างวันที่ 4 - 6 พ.ย.2565 นี้
กองทุนเงินให้กู้ยืมเพื่อการศึกษา (กยศ.) เชิญชวนผู้กู้ยืมเข้าร่วมงานมหกรรมร่วมใจแก้หนี้ จัดโดยกระทรวงการคลัง ธนาคารแห่งประเทศไทย และสถาบันการเงินของรัฐทุกแห่ง ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” พร้อมให้คำปรึกษาด้านการกู้ยืมและการชำระหนี้ เพื่อช่วยเหลือประชาชน ระหว่างวันที่ 4 - 6 พฤศจิกายน 2565 นี้ ที่ อิมแพ็ค ฮอลล์ 5 เมืองทองธานี
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า “กองทุนเงินให้กู้ยืมเพื่อการศึกษา ได้เข้าร่วมงานมหกรรมร่วมใจแก้หนี้ ภายใต้แนวคิด “มีหนี้ต้องแก้ไข เริ่มต้นใหม่อย่างยั่งยืน” ระหว่างวันที่ 4 - 6 พฤศจิกายน 2565 เวลา 10.00 - 18.00 น. ที่ อิมแพ็ค ฮอลล์ 5 เมืองทองธานี จัดโดยกระทรวงการคลัง ธนาคารแห่งประเทศไทย และสถาบันการเงินของรัฐทุกแห่ง เพื่อช่วยเหลือลูกหนี้กลุ่มเปราะบางที่รายได้ยังไม่กลับมาเต็มที่ และอาจได้รับผลกระทบเพิ่มเติมจากค่าครองชีพที่สูงขึ้น โดยสถาบันการเงินได้ร่วมมือกันเพื่อช่วยลดปัญหาหนี้สินประชาชน พร้อมให้คำปรึกษาและวางแผนแก้ปัญหาหนี้สินอย่างถูกต้อง ต่อยอดสินเชื่อธุรกิจให้เดินต่อได้ และยังมีเงินฝากดอกเบี้ยสูง รวมถึงมีสินทรัพย์รอการขายจากธนาคารต่าง ๆ มากมาย ทั้งนี้ กองทุนขอเชิญชวนผู้กู้ยืม กยศ. และผู้ที่สนใจเข้าร่วมงาน โดยสามารถติดต่อขอรับคำปรึกษาด้านการกู้ยืมและการชำระหนี้ได้ที่ บูธ กยศ.” ผู้จัดการกองทุนฯ กล่าวในที่สุด
วันจันทร์ที่ 19 กันยายน 2565
ไทยจับมือ 21 เขตเศรษฐกิจส่งเสริมการพัฒนา MSME ในเอเปค
วันอาทิตย์ที่ 18 กันยายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลสนับสนุนการเพิ่มศักยภาพธุรกิจขนาดเล็ก หรือ MSME
ซึ่งเป็นส่วนสำคัญในการขับเคลื่อนเศรษฐกิจ โดยสนับสนุน 4
ประเด็นในเวทีการประชุมรัฐมนตรีวิสาหกิจขนาดกลางและขนาดย่อมเอเปค ได้แก่ เร่งรัดการประยุกต์ใช้ BCG
Model เพื่อสร้างโอกาสทางธุรกิจ สร้างมูลค่าเพิ่มแก่สินค้าและบริการ
ส่งเสริมการใช้ดิจิทัลเพื่อเพิ่มความสามารถในการเข้าถึงลูกค้าและทันต่อการเปลี่ยนแปลง
ปรับโครงสร้างหนี้และช่วยให้ธุรกิจขนาดเล็กเข้าถึงแหล่งเงินทุน รับมือกับตลาดที่กำลังพัฒนาเปลี่ยนแปลง
เช่น มีส่วนร่วมในห่วงโซ่มูลค่าของตลาดโลก เพื่อสร้างการเติบโตอย่างเข้มแข็งแก่ MSME
ในภูมิภาคเอเชียแปซิฟิก ซึ่งมีจำนวนมากถึงร้อยละ 98 ของธุรกิจ สร้างมูลค่าทางเศรษฐกิจถึงร้อยละ 40-60
ของ GDP ของเอเปค
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 12 ตุลาคม 2565
พม. เตรียมเข้าร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28
พม. เตรียมเข้าร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28
วันนี้ (12 ต.ค. 65) คณะผู้แทนกระทรวงการพัฒนาสังคมและความมั่นคงของมนุษย์ (พม.) เดินทางถึงกรุงพนมเปญ ราชอาณาจักรกัมพูชา เพื่อเข้าร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28 (Joint Statement of the Twenty- Eighth ASEAN Socio-Cultural Community (ASCC) Council) และกิจกรรม Award Ceremony of the 6th ASEAN Youth Video Contest, the ASEAN Youth Photo Competition, and the ASEAN Youth Debate ในวันที่ 13 ตุลาคม 2565 ซึ่งการประชุมดังกล่าว ประกอบด้วย 2 คณะ ได้แก่ 1) นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นหัวหน้าคณะสำหรับการประชุมคณะมนตรีประชาคมสังคมและวัฒนธรรมอาเซียน ครั้งที่ 28 และ 2) นางจตุพร โรจนพานิช อธิบดีกรมกิจการเด็กและเยาวชน เป็นหัวหน้าคณะสำหรับกิจกรรม Award Ceremony of the 6th ASEAN Youth Video Contest, the ASEAN Youth Photo Competition, and the ASEAN Youth Debate ในกรอบความร่วมมืออาเซียนด้านเยาวชน
นายอนุกูล กล่าวว่า การประชุมครั้งนี้ นับเป็นความมุ่งมั่นของอาเซียนเพื่อสร้างความเป็นหนึ่งเดียวกัน ผ่านการเสริมสร้างค่านิยมในอัตลักษณ์ของอาเซียน การส่งเสริมพัฒนาทรัพยากรมนุษย์ การเสริมสร้างพลังสตรี สุขภาพความเป็นอยู่ที่ดี และขีดความสามารถและประสิทธิผลของประชาคมอาเซียน ทั้งนี้ ราชอาณาจักรกัมพูชาเป็นเจ้าภาพจัดการประชุมสำหรับปีนี้ โดยสมเด็จอัครมหาเสนาบดีเดโช ฮุนเซน นายกรัฐมนตรีราชอาณาจักรกัมพูชา จะเสด็จมาร่วมเป็นประธานในพิธีเปิดการประชุมฯ ในวันที่ 13 ตุลาคม 2565
วันพุธที่ 5 ตุลาคม 2565
ครม. เคาะวันหยุดราชการกรณีพิเศษ 16 - 18 พ.ย. 65 ช่วงการประชุม APEC 2022 เฉพาะ 3 จังหวัด ในเขตกรุงเทพฯ จ.นนทบุรี และ จ.สมุทรปราการ
.....
ที่ประชุม ครม. (5 ต.ค. 65) เห็นชอบกำหนดให้วันที่ 16 - 18 พ.ย. 65 เป็นวันหยุดราชการกรณีพิเศษ เฉพาะในเขตกรุงเทพมหานคร จ.นนทบุรี และ จ.สมุทรปราการ ในช่วงการประชุมความร่วมมือทางเศรษฐกิจในเอเชีย - แปซิฟิก (APEC 2022) และการประชุมที่เกี่ยวข้อง ที่ประเทศไทยเป็นเจ้าภาพ ซึ่งมีประเทศสมาชิก 21 เขตเศรษฐกิจเข้าร่วมการประชุมครั้งนี้
.
การกำหนดวันหยุดพิเศษนี้ เพื่อบรรเทาปัญหาด้านการจราจร อำนวยความสะดวกในการเดินทางของผู้เข้าร่วมประชุม รวมทั้งเพื่อให้การอารักขาและรักษาความปลอดภัยผู้นำเขตเศรษฐกิจเอเปคเป็นไปด้วยความเรียบร้อยและมีประสิทธิภาพสูงสุด
.
ในส่วนของสถาบันการเงินและสถาบันการเงินเฉพาะกิจ ธนาคารแห่งประเทศไทย ให้เป็นวันทำการตามปกติ และขอความร่วมมือให้หน่วยงานที่ไม่ได้ให้บริการประชาชนหรือไม่ใช่ส่วนงานที่มีความสําคัญต่อระบบสถาบันการเงิน เน้นการทำงานที่บ้าน (WFH) ขณะที่รัฐวิสาหกิจแต่ละแห่ง ภาคเอกชน และกระทรวงแรงงาน ให้พิจารณาความเหมาะสม ไม่ให้เกิดความเสียหายต่อราชการ หรือกระทบต่อการให้บริการประชาชน
#ไทยคู่ฟ้า#สื่อสารรัฐบาลไทย
-------------------
วันพุธที่ 5 ตุลาคม 2565
นางสุขสมรวย วันทนียกุล เลขานุการรัฐมนตรีว่าการกระทรวงคมนาคม ประชุมหารือกับผู้แทนผู้ค้า
และสหกรณ์บริการผู้ค้าตลาดนัดจตุจักร เพื่อหาทางออกเรื่องค่าเช่าที่ค้างชำระกับ รฟท.
นายศักดิ์สยาม ชิดชอบ รัฐมนตรีว่าการกระทรวงคมนาคม มอบให้นางสุขสมรวย วันทนียกุล เลขานุการรัฐมนตรีว่าการกระทรวงคมนาคม เป็นประธานประชุมหารือเพื่อหาทางออกเรื่องค่าเช่าค้างชำระการรถไฟแห่งประเทศไทย (รฟท.) ระหว่างผู้แทนผู้ค้าและสหกรณ์บริการผู้ค้าตลาดนัดจตุจักร และ รฟท. โดยมีผู้แทน รฟท. และกองตรวจราชการ สำนักงานปลัดกระทรวงคมนาคม เข้าร่วมหารือ เมื่อวันที่ 5 ตุลาคม 2565 ณ ห้องประชุมกระทรวงคมนาคม
ผู้แทนผู้ค้าและสหกรณ์บริการผู้ค้าตลาดนัดจตุจักรได้มีหนังสือถึงรัฐมนตรีว่าการกระทรวงคมนาคม เพื่อปรึกษาหาทางออกเรื่องค่าเช่าค้างชำระกับ รฟท. โดยขอความอนุเคราะห์งดเว้นเบี้ยปรับค่าเช่าค้างชำระและขอผ่อนชำระค่าเช่าที่ค้างให้กับประชาชนที่ประกอบการค้าทั้ง 4 กลุ่ม ได้แก่ ประชาชนผู้ค้าที่ทำสัญญายอมรับสภาพหนี้แล้ว ผู้ค้าที่อยู่ระหว่างถูกดำเนินคดี ประชาชนผู้ค้าที่คดีถึงที่สุดแล้ว และประชาชนผู้ค้าที่ยังมิได้ดำเนินการใด ๆ โดยในที่ประชุมหารือฯ ฝ่ายผู้แทนผู้ค้าและสหกรณ์ฯ และฝ่ายกฎหมายของ รฟท. ยังไม่สามารถหาทางออกที่ผู้แทนผู้ค้าและสหกรณ์ฯ ยอมรับได้ เลขานุการรัฐมนตรีว่าการกระทรวงคมนาคม จึงได้มอบหมายให้ผู้แทน รฟท. นัดเจรจากับผู้แทนผู้ค้าและสหกรณ์ฯ ในวันที่ 10 ตุลาคม 2565 ณ ที่ทำการ รฟท. เพื่อหาทางออกร่วมกัน และให้ รฟท. รายงานกระทรวงคมนาคมโดยเร็ว
วันศุกร์ที่ 28 ตุลาคม 2565
รัฐมนตรีว่าการกระทรวงคมนาคม สั่งการกรมเจ้าท่าระดมสรรพกำลังเร่งช่วยเหลือพี่น้องประชาชนที่ประสบอุทกภัยทั่วประเทศ
...
รัฐมนตรีว่าการกระทรวงคมนาคม สั่งการกรมเจ้าท่าระดมสรรพกำลังเร่งช่วยเหลือพี่น้องประชาชนที่ประสบอุทกภัยทั่วประเทศ
ตามที่รัฐบาลมีความเป็นห่วงประชาชนที่ได้รับผลกระทบจากอุทกภัยจากพายุโนรู ทำให้เกิดอุทกภัยในพื้นที่ภาคเหนือ ภาคกลาง ภาคตะวันออกเฉียงเหนือและภาคใต้ กระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วย ว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ดำเนินการช่วยเหลือประชาชนผู้ประสบอุทกภัยเป็นการเร่งด่วน โดยรักษาการอธิบดีกรมเจ้าท่า (นายสรพงศ์ ไพฑูรย์พงษ์) ได้สั่งการให้ทุกหน่วยงานของกรมเจ้าท่า ที่อยู่ในพื้นที่ประสบอุทกภัย ดำเนินการ เร่งช่วยเหลือผู้ประสบอุทกภัย โดยในวันที่ 27 ตุลาคม 2565 กรมเจ้าท่าบูรณาการร่วมกับจังหวัดและหน่วยงานที่เกี่ยวข้อง ช่วยเหลือผู้ประสบอุทกภัยอย่างต่อเนื่องเป็นวันที่ 31 โดยตั้งศูนย์อำนวยการ 8 จุด เจ้าหน้าที่ 42 นาย เรือ 11 ลำ รถ 13 คัน อาหารกล่อง 600 กล่อง น้ำดื่ม 600 ขวด ดังนี้
สำนักงานเจ้าท่าภูมิภาคที่ 2 แจกข้าวกล่องพร้อมน้ำดื่ม ร่วมกับองค์การบริหารส่วนตำบลบางประแดง พื้นที่ หมู่ 1 - 9 ต.บางประแดง อ.บางปะอิน จ.พระนครศรีอยุธยา
สำนักงานเจ้าท่าภูมิภาคที่ 7 จัดส่งน้ำดื่ม ถุงยังชีพ ข้าวกล่อง และรับ - ส่งประชาชน
- สาขาอุบลราชธานี ร่วมกับ สำนักงานพัฒนาและบำรุงรักษาทางน้ำที่ 8 ช่วยเหลือประชาชนพื้นที่
เทศบาลวารินชำราบ อ.วารินชำราบ จ.อุบลราชธานี วงเวียนน้ำพุ เทศบาลอุบลราชธานี อ.เมือง จ.อุบลราชธานี
- สาขาขอนแก่น ร่วมกับ สาขานครพนม สาขาหนองคาย สำนักงานพัฒนาและบำรุงรักษาทางน้ำที่ 5 ช่วยเหลือประชาชน พื้นที่ บ้านยางท่าแจ้ง และ บ้านเขื่อน ต.ยางท่าแจ้ง อ.โกสุมพิสัย จ.มหาสารคาม
ทั้งนี้ สถานการณ์ปัจจุบัน น้ำลดลงอย่างต่อเนื่อง กรมเจ้าท่ายังคงเตรียมพร้อมเรือพระราชทาน เรือท้องแบน รถ และกำลังเจ้าหน้าที่ เข้าช่วยเหลือได้อย่างทันที ที่ได้รับการร้องขอจากหน่วยงานในจังหวัด หรือได้รับแจ้งจากผู้ที่ประสบอุทกภัยโดยตรง พร้อมร่วมประชุมวางแผนประเมินสถานการณ์ฯ กับหน่วยงานที่เกี่ยวข้องในพื้นที่อย่างต่อเนื่อง ทั้งในส่วนกลาง ส่วนภูมิภาคและปริมณฑล พร้อมออกประกาศให้ระมัดระวังในการเดินเรือ กรณีมีคลื่นลมแรง กรมเจ้าท่า และหน่วยงานภายใต้สังกัดกระทรวงคมนาคม ขอเป็นกำลังใจให้กับผู้ประสบอุทกภัยทุกท่าน และพร้อมให้การช่วยเหลือผู้ประสบภัยทั่วประเทศ ขอให้ประชาชนติดตามสถานการณ์น้ำ การพยากรณ์อากาศ พร้อมรับข่าวสารอย่างต่อเนื่อง หากพบเห็นความไม่ปลอดภัยทางน้ำ สามารถโทรแจ้งได้ที่ หมายเลข 0 2639 4782 หรือ สายด่วนกรมเจ้าท่า 1199 ได้ตลอด 24 ชั่วโมง
วันศุกร์ที่ 30 กันยายน 2565
นายกฯ เคารพคำวินิจฉัยของศาลรัฐธรรมนูญ พร้อมขอบคุณพี่น้องประชาชนสำหรับกำลังใจและความปรารถนาดีที่มอบให้มาโดยตลอด
นายกฯ เคารพคำวินิจฉัยของศาลรัฐธรรมนูญ พร้อมขอบคุณพี่น้องประชาชนสำหรับกำลังใจและความปรารถนาดีที่มอบให้มาโดยตลอด
วันนี้ (30 ก.ย.65) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม แสดงความเคารพต่อคำวินิจฉัยของศาลรัฐธรรมนูญ และขอขอบคุณพี่น้องประชาชนทุกคน สำหรับกำลังใจและความปรารถนาดี ที่มอบให้โดยตลอด
นายอนุชาฯ กล่าวต่อไปว่า ตลอดระยะเวลาหนึ่งเดือนที่ผ่านมา ถือเป็นโอกาสที่ พลเอก ประยุทธ์ ฯ ได้พิจารณาและตระหนักมากขึ้นว่าจะต้องใช้เวลาอันมีค่า ที่มีอยู่อย่างจำกัดของรัฐบาล ในการติดตามและผลักดันโครงการสำคัญต่างๆ มากมาย ที่ได้ริเริ่มเอาไว้ ให้เดินหน้าและเสร็จสมบูรณ์ สร้างความเจริญก้าวหน้าให้กับบ้านเมือง และสร้างอนาคตให้กับลูกหลานของเรา โดยจะใช้ความพยายามอย่างยิ่งยวด และใช้ศักยภาพอย่างเต็มที่ มุ่งมั่นในภารกิจการพลิกโฉมประเทศ ตามกลยุทธ์ 3 แกน ที่ได้เคยกล่าวไว้ ให้สำเร็จเป็นรูปธรรมโดยเร็วที่สุด โดยเฉพาะอย่างยิ่ง การขับเคลื่อนเพื่อยกระดับโครงสร้างพื้นฐานที่สำคัญๆ ของประเทศให้เสร็จสมบูรณ์ เพื่อพลิกโฉมประเทศไทย และนำพาประเทศ ให้ก้าวไปสู่ยุคทองแห่งความเจริญรุ่งเรืองของคนไทยทุกคน ในวันข้างหน้าสืบเนื่องไป
-----------------
วันจันทร์ที่ 3 ตุลาคม 2565
รัฐบาลหนุนการจ้างงานคนพิการ ต.ค. 64 - ส.ค. 65 สร้างรายได้แล้วกว่า 1,661 ลบ. ผู้สนใจติดต่อ สนง.จัดหางานจังหวัด/กทม. พื้นที่ 1 - 10 หรือ โทร. 1506 กด 2
.....
กระทรวงแรงงาน เผยความสำเร็จการส่งเสริมการจ้างงานคนพิการโดยสถานประกอบการ ในการให้สิทธิสัมปทานพื้นที่ทำกิน พื้นที่เพื่อจำหน่ายสินค้า - บริการ จ้างเหมาบริการ ฝึกงาน ให้การอบรมหลักสูตรประกอบอาชีพ ฯลฯ ซึ่งจากการดำเนินงานในปีงบประมาณ 2565 (ต.ค. 64 - ส.ค. 65) มีคนพิการ - ผู้ดูแลได้รับสิทธิแล้ว 14,546 ราย จากนายจ้างภาครัฐ/เอกชน 1,956 แห่ง ก่อให้เกิดรายได้กว่า 1,661,807,770 บาท
.
พร้อมเดินหน้าเปิดรับลงทะเบียนสิทธิฯ ต่อเนื่อง ตั้งแต่ 1 ต.ค. - 31 ธ.ค. 65 โดยมีหลักเกณฑ์ว่า การจัดทำสัญญาขอใช้สิทธิของทั้งสองฝ่ายเป็นไปโดยสมัครใจ/ มูลค่าสัญญาไม่น้อยว่า 114,245 บาทต่อปี/ รายชื่อคนพิการที่ขอใช้สิทธิจะต้องไม่ซ้ำซ้อนกับปีที่ผ่านมา
.
คนพิการ - สถานประกอบการที่สนใจสามารถติดต่อขอรับบริการได้ที่ สนง.จัดหางานจังหวัด/ สนง.จัดหางานกรุงเทพมหานครพื้นที่ 1 - 10 หรือสอบถามเพิ่มเติมที่ สายด่วน 1506 กด 2
#ไทยคู่ฟ้า#ร่วมต้านโควิด19
-------------------
วันพุธที่ 14 กันยายน 2565
รองนายกฯ พล.อ.ประวิตร ประชุมบอร์ดนโยบายบริหารจัดการแร่แห่งชาติ เห็นชอบ ร่างแผนแม่บทการบริหารจัดการแร่ ฉบับที่ 2 (พ.ศ. 2566- 2570) ต่อยอดการปฏิรูปการบริหารจัดการแร่ให้มีประสิทธิภาพ
รองนายกฯ พล.อ.ประวิตร ประชุมบอร์ดนโยบายบริหารจัดการแร่แห่งชาติ เห็นชอบ (ร่าง) แผนแม่บทการบริหารจัดการแร่ ฉบับที่ 2 (พ.ศ. 2566- 2570) ต่อยอดการปฏิรูปการบริหารจัดการแร่ให้มีประสิทธิภาพ โปร่งใส ประชาชนเข้าใจ และมีส่วนร่วม
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า วันนี้ (14 กันยายน 2565) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายบริหารจัดการแร่แห่งชาติ ครั้งที่ 2/2565 ร่วมกับหน่วยงานที่เกี่ยวข้อง สรุปสาระสำคัญดังนี้
ที่ประชุมรับทราบมติคณะรัฐมนตรี เมื่อวันที่ 15 กุมภาพันธ์ 2565 เห็นชอบให้แผนแม่บทการบริหารจัดการแร่ พ.ศ. 2560 – 2564 มีผลใช้ได้จนถึงวันที่ 31 ธันวาคม 2565 และให้เร่งรัดจัดทำแผนแม่บทการจัดการแร่ ฉบับที่ 2 ให้แล้วเสร็จโดยเร็ว โดยให้รับข้อสังเกตของสำนักงานคณะกรรมการกฤษฎีกาไปประกอบการพิจารณาดำเนินการด้วย เพื่อให้เป็นไปตามเจตนารมณ์ของกฎหมาย รวมทั้งที่ประชุมรับทราบมติคณะรัฐมนตรี เมื่อวันที่ 2 สิงหาคม 2565 เห็นชอบในหลักการต่อนโยบายด้านอุตสาหกรรมเหมืองแร่และอุตสาหกรรมต่อเนื่อง และมอบหมายให้กระทรวงอุตสาหกรรม (โดยกรมอุตสาหกรรมพื้นฐานและการเหมืองแร่) และกรมทรัพยากรธรณี ในฐานะฝ่ายเลขานุการคณะกรรมการนโยบายบริหารจัดการแร่แห่งชาติ ปรับปรุงแก้ไข (ร่าง) แผนแม่บทการบริหารจัดการแร่ ฉบับที่ 2 (พ.ศ. 2566- 2570) ให้มีความชัดเจนและสอดคล้องกับมติคณะรัฐมนตรีดังกล่าว
พร้อมกันนี้ ที่ประชุมได้พิจารณา (ร่าง) แผนแม่บทการบริหารจัดการแร่ ฉบับที่ 2 (พ.ศ. 2566- 2570) ซึ่งเป็นการต่อยอดการปฏิรูปการบริหารจัดการแร่ให้มีประสิทธิภาพ โปร่งใส ประชาชนเข้าใจ และมีส่วนร่วม และส่งเสริมให้เกิดนวัตกรรมเพื่อใช้ประโยชน์ทรัพยากรมนุษย์อย่างคุ้มค่าและยั่งยืน โดยมีแนวทางการพัฒนา 4 ด้าน คือ ด้านที่ 1 การพัฒนาประสิทธิภาพในการบริหารจัดการแร่ ด้านที่ 2 การพัฒนากลไกการอนุญาต กำกับดูแล และการจัดสรรผลประโยชน์จากการใช้ทรัพยากรแร่ ด้านที่ 3 การวิจัยพัฒนานวัตกรรมหรือเทคโนโลยีด้านสิ่งแวดล้อมและการใช้ประโยชน์จากแร่ และด้านที่ 4 การสร้างความรู้ความเข้าใจ และส่งเสริมการมีส่วนร่วมภาคประชาชน โดยที่ประชุมมีมติเห็นชอบ (ร่าง) แผนแม่บทการบริหารจัดการแร่ ฉบับที่ 2 (พ.ศ. 2566 - 2570) และมอบหมายให้ฝ่ายเลขานุการฯ ดำเนินการตามมติที่ประชุม และเสนอ (ร่าง) แผนแม่บทการบริหารจัดการแร่ ฉบับที่ 2 (พ.ศ. 2566 - 2570) ต่อสำนักงานสภาพัฒนาการเศรษฐกิจและสังคมแห่งชาติ (สศช.) และคณะรัฐมนตรีเพื่อพิจารณาต่อไป ทั้งนี้ หาก สศช. มีความเห็นให้ปรับปรุงแก้ไข (ร่าง) แผนแม่บทการบริหารจัดการแร่ ฉบับที่ 2 ให้ฝ่ายเลขานุการฯ พิจารณาปรับปรุงแก้ไขตามความเห็นของ สศช. โดยไม่ต้องนำกลับมาให้คณะกรรมการนโยบายบริหารจัดการแร่แห่งชาติ (คนร.) พิจารณาอีก
-----------------
วันพฤหัสบดีที่ 13 ตุลาคม 2565
รัฐมนตรีฯ สุริยะ ร่วมพิธีบำเพ็ญกุศลและพิธีทำบุญตักบาตร เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
รัฐมนตรีฯ สุริยะ ร่วมพิธีบำเพ็ญกุศลและพิธีทำบุญตักบาตร เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
วันนี้ (13 ตุลาคม 2565) เวลา 7.00 น. นายสุริยะ จึงรุ่งเรือง รัฐมนตรีว่าการกระทรวงอุตสาหกรรม ร่วมพิธีบำเพ็ญกุศลและพิธีทำบุญตักบาตร เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยมีพลเอกประยุทธ์ จันทร์โอชา นายกรัฐมนตรี และภริยา เป็นประธานในพิธีฯ ซึ่งมีกิจกรรมบำเพ็ญกุศลและพิธีทำบุญตักบาตร ถวายผ้าไตรพระสงฆ์ เครื่องไทยธรรม จำนวน 10 รูป และตักบาตรพระสงฆ์ จำนวน 89 รูป ณ ทำเนียบรัฐบาล
วันอาทิตย์ที่ 2 ตุลาคม 2565
พ่อเมืองสุรินทร์ รับตำแหน่งวันแรก ลงพื้นที่ช่วยเหลือผู้ประสบภัยน้ำท่วมอำเภอเมืองฯ เตือน ประชาชนระวังกระเเสไฟฟ้ารั่ว พร้อมกำชับ เตรียมรับสถานการณ์หากเกิดภัยหนักขึ้นให้เร่งอพยพฯ
พ่อเมืองสุรินทร์ รับตำแหน่งวันแรก ลงพื้นที่ช่วยเหลือผู้ประสบภัยน้ำท่วมอำเภอเมืองฯ เตือน ประชาชนระวังกระเเสไฟฟ้ารั่ว พร้อมกำชับ เตรียมรับสถานการณ์หากเกิดภัยหนักขึ้นให้เร่ง อพยพประชาชนเข้าพักที่ศูนย์พักพิงชั่วคราว
เมื่อวันที่ 1 ตุลาคม 2565 เวลา 14.00 น. นายพิจิตร บุญทัน ผู้ว่าราชการจังหวัดสุรินทร์ และนางนุชจรินทร์ บุญทัน นายกเหล่ากาชาดจังหวัดสุรินทร์ พร้อมด้วยหัวหน้าส่วนราชการระดับจังหวัด นายอำเภอเมืองสุรินทร์ และเจ้าหน้าที่ที่เกี่ยวข้อง เดินทางไปตรวจเยี่ยมและให้กำลังใจผู้ประสบอุทกภัย และเจ้าหน้าที่ในพื้นที่ ณ บ้านกะเพอสะกวม ม.17 ต.ท่าสว่าง อ.เมืองสุรินทร์ จ.สุรินทร์
นายพิจิตร บุญทัน ผู้ว่าราชการจังหวัดสุรินทร์ กล่าวว่า อ.เมืองสุรินทร์ จ.สุรินทร์ มีพื้นที่ได้รับผลกระทบจากสถานการณ์น้ำท่วม จำนวน 11,701 ไร่ ใน 15 ตำบล มีหมู่บ้านได้รับผลกระทบ 99 หมู่บ้าน 2,140 ครัวเรือน โดยสำหรับพื้นที่บ้านกะเพอสะกวม เป็นพื้นที่ราบต่ำ รองรับมวลน้ำ จากลำชีน้อย เทือกเขาพนมดงรัก และ น้ำที่ปล่อยจากอ่างเก็บน้ำห้วยเสนง ซึ่งมีพื้นที่ได้รับผลกระทบจากน้ำท่วม ประมาณ 550 ไร่ มีครัวเรือนได้รับความเสียหาย 139 ครัวเรือน ขณะนี้ ยังไม่มีการอพยพประชาชนออกนอกพื้นที่
"วันนี้ได้นำคณะลงพื้นที่สำรวจความเสียหายและเยี่ยมเยียนให้กำลังใจผู้ประสบภัยเเละเจ้าหน้าที่ในพื้นที่ 2 จุด ได้แก่ จุดที่ 1 ที่พักสัตว์เลี้ยง (โค-กระบือ) ชั่วคราว ณ บ้านส้มป่อย ม.11 ต.ท่าสว่าง ซึ่งเป็นพื้นที่พักโค-กระบือ ของเกษตรกร ม.17 และจุดที่ 2 ศาลาประชาคมบ้านกะเพอสะกวม ม.17 ต.ท่าสว่าง เพื่อพบปะให้กำลังใจและมอบสิ่งของ ประกอบด้วย 1) ถุงยังชีพจากสภากาชาดไทย จำนวน 159 ชุด 2) น้ำดื่ม จำนวน 139 แพ็ค และ 3) เนื้อหมู CPF จำนวน 50 ชุด ซึ่งต่อมาได้รับฟังบรรยายสรุป ข้อมูลสถานการณ์น้ำและแหล่งน้ำในพื้นที่ บริเวณสะพานห้วยเสนง" ผวจ.สุรินทร์ฯ กล่าว
นายพิจิตร บุญทัน ผู้ว่าราชการจังหวัดสุรินทร์ กล่าวเพิ่มเติมว่า ขณะนี้ได้เร่งได้สั่งการให้องค์กรปกครองส่วนท้องถิ่นในพื้นที่ และหน่วยงานที่เกี่ยวข้องให้ความช่วยเหลือพี่น้องประชาชนแล้ว อาทิ การสนับสนุนรถบรรทุกและน้ำมันเชื้อเพลิง เพื่อนำเกษตรกรผู้เลี้ยงโค-กระบือ ไปตัดหญ้าอาหารสัตว์ ณ ศูนย์พัฒนากระบือจังหวัดสุรินทร์ การซ่อมแซมถนนสายบ้านส้มป่อย - บ้านกะเพอสะกวม ที่มีสภาพเป็นหลุมเป็นบ่อ ระยะทางประมาณ 3 กม. พร้อมจัดเตรียมจุดพักพิงชั่วคราวไว้ 3 จุด ได้แก่ โรงเรียนบ้านส้มป่อย, วัดส้มป่อยเกษมราษฎร์ และ มหาวิทยาลัยรามคำแหง สาขาฯ สุรินทร์ นอกจากนี้ ระดับน้ำในพื้นที่ยังทรงตัวระดับเดิม คาดว่าระดับน้ำจะลดลงภายใน 2 - 3 วัน และยังสามารถให้บริการไฟฟ้าได้ปกติ โดยได้แจ้งเตือนให้ประชาชนในพื้นที่เพิ่มความระมัดระวังในเรื่องของกระแสไฟฟ้ารั่วแล้ว ทั้งนี้ หากพี่น้องประชาชนต้องการความช่วยเหลือขอให้เเจ้งเจ้าหน้าที่ในพื้นที่ทันที หรือสามารถโทรสายด่วนนิรภัย 1784 โทรฟรีตลอด 24 ชั่วโมง เพื่อจะได้ประสานให้เจ้าหน้าที่ในพื้นที่เร่งดำเนินการต่อไป
#มหาดไทย
#กระทรวงมหาดไทย
#130ปีกระทรวงมหาดไทย_บำบัดทุกข์บำรุงสุข
#SDGsforAll #ChangeforGood
วันอังคารที่ 30 สิงหาคม 2565
​Govt pleased with R&I maintaining Thailand's sovereign credit rating at 'A-' with stable outlook
​Govt pleased with R&I maintaining Thailand's sovereign credit rating at 'A-' with stable outlook
August 29, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed that the Government acknowledged the report of Japan-based “Rating and Investment Information, Inc. (R&I)”, and is pleased that R&I has affirmed Thailand's sovereign credit rating at 'A-' with a Stable Outlook.
According to Ministry of Finance’s Public Debt management Office, the rating reflects effectiveness of the Government’s financial and fiscal measures implemented during the COVID-19 pandemic, coupling with continuous increase of inward foreign investment in production industry and the growth of tourism sector that support full recovery of the Thai economy. R&I expressed confidence that the Thai Government would be able to maintain fiscal stability and the country’s public debt burden at an appropriate rate in accordance with the State Fiscal and Financial Disciplines Act, B.E. 2561.
Although Thailand has seen a deficit of its current account balance this year due to the decrease in revenue from tourism sector, higher transport costs, semiconductor shortage, and China’s new round of COVID-19 lockdown, R&I forecasted that Thailand’s current account balance will record a surplus in 2023 thanks to the recovery of tourism sector and a decrease of energy prices. The country’s external finance sector has remained strong with large foreign exchange reserves and high liquidity. It is important for the Thai Government to implement proactive measures for the development of value-based industries and the Eastern Economic Corridor (EEC), and to continue investing in infrastructure projects, as well as promote foreign direct investment which are conducive to long-term economic growth.
According to the acting Government Spokesperson, the Government has carefully undertaken financial and fiscal policies for post-COVID-19 economic rehabilitation, taking into account the benefit of the nation and people, and sustainable growth of the Thai economy.
วันจันทร์ที่ 10 ตุลาคม 2565
กรมเจ้าท่าเร่งตรวจสอบกรณีเรือสมูธซี 18 เสียการทรงตัว บริเวณตำบลทรงคนอง อำเภอพระประแดง จังหวัดสมุทรปราการ
...
กรมเจ้าท่าเร่งตรวจสอบกรณีเรือสมูธซี 18 เสียการทรงตัว บริเวณตำบลทรงคนอง อำเภอพระประแดง จังหวัดสมุทรปราการ
ตามนโยบายรัฐบาลและกระทรวงคมนาคม โดยนายศักดิ์สยาม ชิดชอบ รัฐมนตรีว่าการกระทรวงคมนาคม และนายอธิรัฐ รัตนเศรษฐ รัฐมนตรีช่วยว่าการกระทรวงคมนาคม มอบหมายให้กรมเจ้าท่า (จท.) ตรวจสอบ คุมเข้มความปลอดภัยในการเดินเรือทุกชนิด โดยเฉพาะอย่างยิ่งช่วงที่มีการปล่อยน้ำจากเขื่อนจำนวนมาก ทำให้มีกระแสน้ำรุนแรง ซึ่งมีผลกระทบต่อการเดินเรือ ให้มีการควบคุมดูแลและกำกับให้ผู้ควบคุมเรือทุกลำ เดินเรือด้วยความระมัดระวังมากที่สุด
นายสรพงศ์ ไพฑูรย์พงษ์ รองปลัดกระทรวงคมนาคม รักษาการอธิบดีกรมเจ้าท่า กระทรวงคมนาคม ได้มอบหมายให้ นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย สั่งการสำนักงานเจ้าท่าภูมิภาคที่ 6 สาขาสมุทรปราการ ติดตามสถานการณ์ พร้อมสอบสวนกรณีเหตุการณ์เรือสมูธซี 18 เสียการทรงตัว เมื่อวันที่ 8 ตุลาคม 2565 เวลาประมาณ 20.00 น. โดยสำนักงานเจ้าท่าภูมิภาคสาขาสมุทรปราการ ได้รับแจ้งเหตุฯ ดังกล่าวว่า เรือสมูธซี 18 สวนกับเรือลำเลียงขณะน้ำลง ทำให้เรือเสียการทรงตัว บริเวณตำบลทรงคนอง อำเภอพระประแดง จังหวัดสมุทรปราการ
จากการตรวจสอบเรือสมูธซี 18 หมายเลขทะเบียนเรือ 590000037 ขนาด 5,169 ตันกรอส ประเภทเรือกลเดินทะเลเฉพาะเขต ประเภทการใช้บรรทุกผลิตภัณฑ์น้ำมันที่มีจุดวาบไฟต่ำกว่า 60 องศาเซลเซียส มีใบอนุญาตใช้เรือถูกต้อง ออก ณ วันที่ 3 มีนาคม 2565 ใบอนุญาตใช้เรือหมดอายุในวันที่ 2 มีนาคม 2566 ทั้งนี้ เรือสมูธซี 18 ได้ออกเดินทางมาจากเกาะสีชัง จังหวัดชลบุรี เพื่อขนถ่ายสินค้าที่ท่าเทียบเรือบริษัท บางจาก คอร์ปอเรชั่น จำกัด (มหาชน) ท่าหมายเลข 18 E โดยมีนายรักษา ทัศนาแท้ เป็นผู้ควบคุมเรือ มีประกาศนียบัตรผู้ควบคุมเรือถูกต้อง ออกโดยกองมาตรฐานคนประจำเรือ จท. และถือประกาศนียบัตรนำร่องพิเศษ โดยผู้ควบคุมเรือให้การว่า ขณะเกิดเหตุเป็นเวลาประมาณ 18.30 น. ได้นำเรือเข้าร่องน้ำแม่น้ำเจ้าพระยาจนมาถึงบริเวณตำบลทรงคนอง อำเภอพระประแดง จังหวัดสมุทรปราการ ได้สวนทางกับเรือลำเลียงกลางแม่น้ำที่กำลังเดินทางมุ่งหน้าไปยังปากร่องแม่น้ำเจ้าพระยา ขณะนั้นมีเรือลำเลียงพ่วงจูงมาลำสุดท้ายได้เบี่ยงเข้าบริเวณฝั่งแม่น้ำเจ้าพระยาฝั่งตะวันตก หรือทางกราบขวาของเรือสมูธซี 18 ทำให้ผู้ควบคุมเรือสมูธซี 18 ทำการบังคับเรือเพื่อหลบเลี่ยงเรือลำเลียงที่สวนมา โดยบังคับเรือไปทางแม่น้ำเจ้าพระยาฝั่งตะวันตก พร้อมทำการทิ้งสมอ จำนวน 2 ตัว ลงทันที และใช้เครื่องจักรถอยหลัง เพื่อทำให้เรือหยุดเคลื่อนที่ไปด้านหน้า ไม่ให้เกิดผลกระทบต่อประชาชนและสร้างความเสียหายในวงกว้าง ทำให้ไม่มีผู้ได้รับบาดเจ็บหรือเสียชีวิต และไม่พบคราบน้ำมันหลุดลอดออกมาจากตัวเรือแต่อย่างใด
ภายหลังเกิดเหตุ เรือสมูธซี 18 ได้เดินทางไปเทียบท่าที่ท่าเทียบเรือบริษัท บางจาก คอร์ปอเรชั่น จำกัด (มหาชน) ท่า 18 E จากเหตุการณ์ดังกล่าว สำนักงานเจ้าท่าภูมิภาคสาขาสมุทรปราการได้ลงพื้นที่ตรวจสอบ พร้อมทั้ง​ประสานไปยังผู้ควบคุม​เรือสมูธ​ซี​ 18 และเรือลากจูง​ และผู้ที่เกี่ยวข้อง​เข้าให้ถ้อยคำ ณ สำนักงานเจ้าท่าภูมิภาค สาขาสมุทรปราการ ในวันที่ 10 ตุลาคม 2565 พร้อมกันนี้ได้มีการออกประกาศกรมเจ้าท่า ฉบับที่ 66/2565 ให้ระมัดระวังการเดินเรือ พร้อมร่วมกับสำนักความปลอดภัยและสิ่งแวดล้อมทางน้ำ จท. เร่งสอบสวนและกำหนดมาตรการอย่างเคร่งครัดเพื่อไม่ให้เกิดเหตุการณ์ดังกล่าวต่อไป
วันจันทร์ที่ 17 ตุลาคม 2565
“อลงกรณ์” เดินหน้าพัฒนาเศรษฐกิจฐานราก เร่งขับเคลื่อนคกก.พัฒนาเกษตรกรรมยั่งยืนระดับตำบล ลุยหนัก 2 วัน 19 ตำบล
“อลงกรณ์” เดินหน้าพัฒนาเศรษฐกิจฐานราก เร่งขับเคลื่อนคกก.พัฒนาเกษตรกรรมยั่งยืนระดับตำบล ลุยหนัก 2 วัน 19 ตำบล หวังใช้ “เพชรบุรีโมเดล” เป็นตัวอย่างนำร่องทั่วประเทศ
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะอนุกรรมการพัฒนาเกษตรกรรมยั่งยืนระดับประเทศ พร้อมด้วยนายณฐกร สุวรรณธาดา คณะที่ปรึกษารัฐมนตรีเกษตรฯ และดร.เรืองแสง ห้าสกุล ผู้อำนวยการสำนักงานเพชรบุรีโมเดล ลงพื้นที่จังหวัดเพชรบุรี 11 ตำบลในวันนี้ (17 ต.ค.) เพื่อขับเคลื่อนโครงการพัฒนาเกษตรกรรมยั่งยืนระดับตำบลม โดยมีวัตถุประสงค์เพื่อสร้างการรับรู้แนวทางการทำงานของคณะกรรมการพัฒนาเกษตรกรรมยั่งยืนระดับตำบลในจังหวัดเพชรบุรีและนโยบายโครงการสำคัญๆ ของกระทรวงเกษตรและสหกรณ์ โดยมีหัวหน้าส่วนราชการของกระทรวงเกษตรในส่วนภูมิภาค สำนักงานพาณิชย์จังหวัด อบต. กำนันผู้ใหญ่บ้าน อาสาสมัครเกษตร เกษตรกรรุ่นใหม่ เกษตรแปลงใหญ่ ศูนย์เรียนรู้การเพิ่มประสิทธิภาพการผลิตสินค้าการเกษตร (ศพก.) วิสาหกิจชุมชน ผู้แทน ศูนย์เทคโนโลยีเกษตรและนวัตกรรม (AIC) และทีมอาสาสมัครเพชรบุรีโมเดล ฯลฯ เข้าร่วมประชุม ในพื้นที่ 11 ตำบล ได้แก่ ตำบลดอนยาง หนองขนาน หาดเจ้าสำราญ นาพันสาม หนองพลับ ช่องสะแก บางจาน นาวุ้ง โพไร่หวาน โพพระ และสำมะโรง
ทั้งนี้ นายอลงกรณ์และคณะมีกำหนดการลงพื้นที่อย่างต่อเนื่องในวันที่ 18 ตุลาคม ที่ตำบลบ้านแหลม บางครก ท่าแร้ง ท่าแร้งออก บางแก้ว ปากทะเล บางขุนไทร และแหลมผักเบี้ย ซึ่งจะมีการประชุมครบทั้ง 8อำเภอของเพขรบุรีภายในเดือนนี้และเดือนหน้า
นายอลงกรณ์ กล่าวว่า คณะกรรมการพัฒนาเกษตรกรรมยั่งยืนระดับตำบลอยู่ภายใต้คณะกรรมการบริหารการพัฒนาเกษตรกรรมยั่งยืน ซึ่งเป็นคณะกรรมการระดับชาติ โดยมีดร.เฉลิมชัยศรีอ่อนรัฐมนตรีว่าการกระทรวงเกษตรและสหกรณ์เป็นประธาน ทั้งนี้ คณะกรรมการพัฒนาเกษตรกรรมยั่งยืนระดับตำบลเป็นกลไกใหม่ในการยกระดับการพัฒนาหมู่บ้านตำบล เพื่อแก้ไขปัญหาความยากจนและหนี้สินของเกษตรกรโดยการผนึกพลังทุกภาคส่วนในหมู่บ้านตำบลโดยยึดหลักการพัฒนาโดยชุมชนเพื่อชุมชน เพื่อให้ประชาชนและชุมชนมีศักยภาพมากขึ้นและมีรายได้เพิ่มขึ้น ด้วยแนวทางการพัฒนาอย่างยั่งยืนโดยหวังว่าเพชรบุรีจะเป็นโมเดลต้นแบบนำร่องของทุกหมู่บ้านตำบลทุกจังหวัดทั่วประเทศ ซึ่งขณะนี้มีการแต่งตั้งคณะกรรมการพัฒนาเกษตรกรรมยั่งยืนระดับตำบลครบทั้ง 7,255 ตำบลใน 76 จังหวัดแล้ว กลไกดังกล่าวถือเป็นเครื่องมือการพัฒนาเศรษฐกิจฐานรากที่เล็กที่สุดลึกที่สุดและสำคัญที่สุด
นอกจากนี้ เมื่อวันที่ 20 กันยายนที่ผ่านมา ที่ปรึกษารัฐมนตรีและคณะได้จัดประชุมแบบทางไกลร่วมกับรองผู้ว่าราชการจังหวัดเพชรบุรีและศูนย์เทคโนโลยีเกษตรและนวัตกรรมเพชรบุรีที่มหาวิทยาลัยราชภัฏเพชรบุรีเพื่อสร้างความเข้าใจเกี่ยวกับบทบาทหน้าที่ของคณะกรรมการพัฒนาเกษตรกรรมยั่งยืนระดับตำบลกับ 93 ตำบล 8 อำเภอ ถือเป็นการคิกออฟออกสตาร์ทที่เพชรบุรีเป็นจังหวัดแรก
ต่อมา เมื่อวันที่ 11 ตุลาคม ได้จัดประขุมในระดับพื้นที่ตำบลต้นมะม่วง ตำบลหนองโสน ตำบลธงชัย ตำบลบ้านหม้อและตำบลบ้านกุ่ม ที่ อบต.บ้านหม้อ เป็นครั้งแรก.
วันพุธที่ 12 ตุลาคม 2565
โฆษกรัฐบาลชี้แจงกรณีเกษตรกรยาสูบร้องเรียนไม่ได้รับการเยียวยา เผยฯ นายกฯ ห่วงใย สั่งการให้ดูแลช่วยเหลือเกษตรกรผู้ปลูกยาสูบและผู้บ่มอิสระ ยืนยันอยู่ระหว่างการพิจารณาให้การช่วยเหลือ
โฆษกรัฐบาลชี้แจงต่อกรณีเกษตรกรยาสูบร้องเรียนไม่ได้รับการเยียวยา เผยฯ นายกฯ ห่วงใย สั่งการให้ดูแลช่วยเหลือเกษตรกรผู้ปลูกยาสูบและผู้บ่มอิสระ ยืนยันอยู่ระหว่างการพิจารณาให้การช่วยเหลือตามขั้นตอน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงใยกรณีการช่วยเหลือเกษตรกรผู้ปลูกยาสูบและผู้บ่มอิสระ โดยได้สั่งการในการประชุมคณะรัฐมนตรีเมื่อวันที่ 11 ตุลาคม 2565 ให้ตรวจสอบให้เกษตรกรได้รับความช่วยเหลืออย่างถูกต้อง เหมาะสม ตามสิทธิ์โดยด่วน
โฆษกประจำสำนักนายกรัฐมนตรีกล่าวชี้แจงว่า การช่วยเหลือเกษตรกรผู้ปลูกยาสูบและผู้บ่มอิสระเป็นไปตามมติคณะรัฐมนตรีเมื่อวันที่ 19 เมษายน 2565 ซึ่งได้อนุมัติงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 159.69 ล้านบาท เพื่อช่วยเหลือเกษตรกรผู้ปลูกยาสูบและผู้บ่มอิสระในฤดูการผลิต 62/63 ที่ร่วมโครงการ จำนวน 14,292 ราย สำนักงบประมาณได้จัดสรรเงินงบกลางไปให้เรียบร้อยแล้ว โดยการยาสูบแห่งประเทศไทย ได้ดำเนินการจ่ายให้กับเกษตรกรที่ได้รับสิทธิ์ตามหลักเกณฑ์ โครงการฯ ครบถ้วนเรียบร้อยแล้ว จำนวน 12,936 ราย เป็นเงิน 125.0953 ล้านบาท (ต่ำกว่าที่ประเมินไว้ 1,356 ราย) และมีวงเงินคงเหลือจากกรอบที่อนุมัติ จำนวน 34.5947 ล้านบาท ซึ่งการยาสูบแห่งประเทศไทย แจ้งคืนเงินงบกลางฯ ดังกล่าวแล้ว
ทั้งนี้ ต่อกรณีกลุ่มเกษตรกรผู้ปลูกยาสูบ (เบอร์เลย์) จังหวัดเพชรบูรณ์ ซึ่งได้มีข้อร้องเรียนต่อท่านนายกรัฐมนตรีในการช่วยเหลือ ในฤดูการผลิต 63/64 นั้น พบว่า การยาสูบแห่งประเทศไทยได้รับเรื่องจากกลุ่มเกษตรกรผู้ปลูกยาสูบแล้ว อยู่ระหว่างการพิจารณาให้การช่วยเหลือ ซึ่งเป็นไปตามขั้นตอน เมื่อพิจารณาแล้วเสร็จ จะเสนออัตราการเยียวยาต่อรัฐมนตรีว่าการกระทรวงการคลังพิจารณาตามระเบียบสำนักนายกรัฐมนตรี ว่าด้วยหลักเกณฑ์และวิธีการในการขอใช้งบประมาณรายจ่าย งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไขหรือเยียวยาความเดือดร้อนเสียหายในบางกรณี พ.ศ. 2559 และนำเสนอต่อคณะรัฐมนตรีพิจารณาตามขั้นตอนโดยด่วนต่อไป
“นายกรัฐมนตรีห่วงใยการให้ความช่วยเหลือประชาชนทุกกลุ่มซึ่งได้มีการติดตามในการประชุมอยู่เสมอ อย่างไรก็ดี ในการเบิกจ่ายเงินงบประมาณนั้น ต้องเป็นไปตามระเบียบ ขั้นตอน ของส่วนราชการ ซึ่งในส่วนนี้ นายกรัฐมนตรีได้กำชับให้ปฏิบัติตามระเบียบขั้นตอน เมื่อแล้วเสร็จให้ดำเนินการให้ความช่วยเหลือเยียวยาเกษตรกรฯ อย่างรวดเร็ว ทั่วถึง ทันที” นายอนุชาฯ กล่าว
วันพุธที่ 21 กันยายน 2565
​COVID-19 removed from list of prohibited diseases for aliens entering or having residency in Thailand
​COVID-19 removed from list of prohibited diseases for aliens entering or having residency in Thailand
September 20, 2022, Deputy Government Spokesperson Ratchada Thanadirek disclosed that the cabinet approved the draft Interior Ministerial Regulation prescribing prohibited diseases for aliens entering or having residency in the Kingdom.
The draft Ministerial Regulation is a revision to the Regulation of Ministry of Interior on prohibited diseases for aliens entering the Kingdom or having residency in the Kingdom, B.E. 2563 (2020), according to which COVID-19 has been removed from the list of prohibited diseases prescribed under Sections 12 (4) and 44 (2) of the Immigration Act, B.E. 2522. The draft Interior Ministerial Regulation prescribing prohibited diseases for aliens entering the Kingdom or having residency in the Kingdom will take effect the day after it being announced in the Royal Gazette.
Other prohibited diseases, prescribed under Sections 12 (4) of the Immigration Act, B.E. 2522, include 1) Leprosy; 2) TB at dangerous stage; 3) Lymphatic filariasis (elephantiasis); 4) Drug addiction; and 5) Stage-3 syphilis, and those prescribed under Sections 44 (2) are: 1) Leprosy; 2) TB at dangerous stage; 3) Lymphatic filariasis (elephantiasis); 4) Drug addiction; 5) Alcoholism; and 6) Stage-3 syphilis. These diseases remain on the list of prohibited diseases for aliens entering the Kingdom or having residency in the Kingdom.
วันอาทิตย์ที่ 30 ตุลาคม 2565
โค้งสุดท้าย รีบใช้คนละครึ่งเฟส 5 ก่อนสิ้นสุดโครงการ 31 ต.ค. นี้
.....
นับถอยหลังช่วงโค้งสุดท้ายแล้ว สำหรับโครงการ “คนละครึ่ง เฟส 5” ซึ่งเป็นหนี่งในมาตรการรักษากำลังซื้อในประเทศและบรรเทาภาระค่าใช้จ่ายให้ประชาชน ช่วยเพิ่มสภาพคล่องให้ร้านค้ารายย่อยและฟื้นฟูเศรษฐกิจของประเทศในภาพรวม โดยเริ่มให้ประชาชนผู้รับสิทธิใช้จ่ายตามโครงการมาตั้งแต่วันที่ 1 ก.ย. 65 เป็นต้นมา
.
สำหรับผู้ได้รับสิทธิและยังมีวงเงินสิทธิคงเหลือ สามารถใช้สิทธิให้ครบวงเงินโครงการ 800 บาท ได้ถึงวันจันทร์ที่ 31 ต.ค. 65 เวลา 22.59 น. ซึ่งเป็นวันสิ้นสุดโครงการ หากเลยระยะเวลาดังกล่าว จะถูกตัดสิทธิสำหรับวงเงินที่เหลือทันที
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 5 กันยายน 2565
โฆษกรัฐบาลเผย ยอดการใช้จ่ายเพื่อกระตุ้นการบริโภคภายในประเทศ ใน 3 โครงการของรัฐ แตะ 7,780  ล้านบาท  โดยโครงการคนละครึ่ง ระยะที่ 5 ยอดใช้กว่า 5,885 ล้านบาท
โฆษกรัฐบาลเผย ยอดการใช้จ่ายเพื่อกระตุ้นการบริโภคภายในประเทศ ใน 3 โครงการของรัฐ แตะ 7,780  ล้านบาท  โดยโครงการคนละครึ่ง ระยะที่ 5 ยอดใช้กว่า 5,885 ล้านบาท
วันนี้ (5 กันยายน 2565) นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เผยการใช้จ่ายภาครัฐและประชาชน 3 โครงการสำคัญภายใต้ "มาตรการรักษาระดับการบริโภคภายในประเทศปี 2565 ระยะที่ 2"ข้อมูลล่าสุด ณ วันอาทิตย์ที่ 4 กันยายน 2565 เวลา 23.00 น. ยอดสะสมรวม 7,779.5 ล้านบาท โดยมีผู้ใช้สิทธิ 23.78 ล้านคน แบ่งเป็น
1. โครงการคนละครึ่ง ระยะที่ 5มีผู้ใช้สิทธิสะสม 14.24 ล้านคนยอดใช้จ่ายสะสม 5,885.1 ล้านบาทแบ่งเป็นส่วนที่ประชาชนจ่ายสะสม 2,981.8 ล้านบาท และรัฐร่วมจ่ายสะสม 2,903.3 ล้านบาท
2. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5มีผู้ใช้สิทธิสะสม 9.02 ล้านคน ยอดใช้จ่ายสะสม 1,792.6 ล้านบาท
3. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3มีผู้ใช้สิทธิสะสม 514,716 คนยอดใช้จ่ายสะสม 101.8 ล้านบาท
นายอนุชา ฯ กล่าวว่าโครงการทั้ง 3 โครงการนี้ นอกจากจะเป็นส่วนหนึ่งของการลดภาระค่าใช้จ่ายของประชาชนแล้ว ยังเป็นการกระตุ้นเศรษฐกิจด้วยอีกทางหนึ่ง โดยเฉพาะอย่างยิ่งการสนับสนุนให้ผู้ประกอบการรายย่อยได้รับประโยชน์จากการซื้อ - ขายสินค้าและภาคบริการภายในประเทศ ซึ่งเสียงสะท้อนจากผู้ประกอบการส่วนใหญ่ ยอมรับว่าโครงการรักษาการบริโภคภายในประเทศของรัฐบาล ช่วยขับเคลื่อนเศรษฐกิจได้จริง และลดภาระค่าใช้จ่ายของประชาชนด้วย
........................
วันพฤหัสบดีที่ 1 กันยายน 2565
กรมทางหลวง ขอชี้แจงกรณีโครงการก่อสร้างทางหลวงพิเศษระหว่างเมืองสาย บางปะอิน - นครราชสีมา
.....
กรมทางหลวง (ทล.) กระทรวงคมนาคม ได้ว่าจ้างที่ปรึกษาให้ดำเนินการศึกษาความเหมาะสมทางด้านเศรษฐกิจ วิศวกรรม และผลกระทบสิ่งแวดล้อมของทางหลวงพิเศษระหว่างเมือง (มอเตอร์เวย์) สายบางปะอิน - สระบุรี - นครราชสีมา พร้อมทั้งการออกแบบเบื้องต้น (Preliminary Design) แล้วเสร็จปี พ.ศ. 2547 ต่อมา ทล. ได้ว่าจ้างที่ปรึกษา เพื่อดำเนินการสำรวจและออกแบบรายละเอียด (Detailed Design) แล้วเสร็จเมื่อปี พ.ศ. 2551 หลังจากนั้น คณะรัฐมนตรีได้มีมติเมื่อวันที่ 14 กรกฎาคม 2558 อนุมัติให้กระทรวงคมนาคม (กรมทางหลวง) ดำเนินโครงการก่อสร้างทางหลวงพิเศษระหว่างเมืองสายบางปะอิน - สระบุรี - นครราชสีมา ระยะทาง 196 กิโลเมตร ในกรอบวงเงิน 84,600 ล้านบาท การก่อสร้างงานโยธาแบ่งเป็น 40 ตอน ซึ่งได้เริ่มต้นสัญญาก่อสร้างในช่วงปี 2559 - 2560 ปัจจุบันก่อสร้างแล้วเสร็จ 24 ตอน ส่วนที่เหลือ 16 ตอน ยังก่อสร้างไม่เสร็จ มีปัญหาอุปสรรคจำเป็นต้องแก้ไขปรับปรุงแบบก่อสร้างตามสัญญาให้เหมาะสม ทำให้มีค่างานเพิ่มขึ้นประมาณ 6,755 ล้านบาท ซึ่งอยู่ในกรอบวงเงินที่คณะรัฐมนตรีได้เห็นชอบเมื่อปี 2558 โดยสรุปประเด็นปัญหาหลักในภาพรวมของโครงการ ได้เป็น 4 กรณี ดังนี้
1. สภาพพื้นที่จริงที่เริ่มทำการก่อสร้างในปี 2560 ได้เปลี่ยนแปลงไปจากเดิมที่เคยสำรวจออกแบบไว้ตั้งแต่ปี 2551
2. ได้ปรับปรุงรูปแบบทางวิศวกรรมให้สอดคล้องกับสภาพทางกายภาพ และ สภาพชั้นดินทางธรณีวิทยา ของพื้นที่ก่อสร้างในปัจจุบัน เพื่อให้เกิดความแข็งแรงของตัวโครงสร้างของมอเตอร์เวย์ และประชาชนเดินทางใช้งานได้อย่างปลอดภัย
3. ปรับรูปแบบให้เหมาะสมสอดคล้องกับโครงสร้างงานสาธารณูปโภคต่าง ๆ ข้อจำกัด เงื่อนไข หรือความจำเป็นของหน่วยงานอื่น ที่มอเตอร์เวย์ตัดผ่าน เช่น การยกระดับความสูงเพิ่มขึ้นมอเตอร์เวย์ส่วนที่ข้ามคลองชลประทาน หรือการสร้างกำแพงครอบมอเตอร์เวย์ในช่วงที่ผ่านเรือนจำกลางคลองไผ่ อำเภอสีคิ้ว จังหวัดนครราชสีมา เป็นต้น
4. การปรับรูปแบบการก่อสร้าง เพื่อบรรเทาผลกระทบต่อข้อร้องเรียนของประชาชนในพื้นที่ และให้สอดคล้องกับโครงข่ายถนนที่ประชาชนใช้ทางในปัจจุบัน เช่น การก่อสร้างทางขนานตามแนวมอเตอร์เวย์ในบางช่วง หรือก่อสร้างทางลอดเพิ่มขึ้น เพื่อให้ประชาชนสามารถเดินทางเข้าออกพื้นที่ได้สะดวก
ทั้งนี้ ทล. ได้ดำเนินการตั้งคณะกรรมการตรวจสอบข้อเท็จจริงที่เกิดขึ้น ทั้งในด้านวิศวกรรมงานทางและโครงสร้าง และการบริหารสัญญาก่อสร้าง โดยมีหน่วยงานภายนอกร่วมเป็นคณะกรรมการ รวมทั้งได้ทำหนังสือหารือระเบียบข้อกฎหมาย และแนวทางการดำเนินการต่อไป กับหน่วยงานต่าง ๆ เพื่อให้เกิดความโปร่งใส คุ้มค่า ตรวจสอบได้ และเป็นไปตามกฎหมาย ระเบียบข้อบังคับที่เกี่ยวข้อง ในปัจจุบัน ทล. ได้มีหนังสือเสนอต่อกระทรวงคมนาคม และสำนักงบประมาณ เพื่อพิจารณารายละเอียด ขออนุมัติเพิ่มวงเงินงบประมาณและขยายการก่อหนี้ผูกพันข้ามปีงบประมาณเพิ่มเติม โครงการก่อสร้างทางหลวงพิเศษระหว่างเมือง สาย บางปะอิน - สระบุรี - นครราชสีมา จำนวน 16 ตอน ซึ่งคาดว่ากระทรวงคมนาคมจะนำเสนอเข้าที่ประชุมคณะรัฐมนตรีเพื่อขออนุมัติวงเงินค่าก่อสร้างที่เพิ่มขึ้น ในเดือนกันยายน 2565 นี้ เมื่อได้รับอนุมัติวงเงินเพิ่มเติม ทล. จะได้วางแผนเร่งรัดงานก่อสร้างในส่วนที่เหลือให้แล้วเสร็จโดยเร็ว ในเบื้องต้นคาดว่าจะสามารถเริ่มเปิดใช้งานบางส่วนได้ภายในปลายปี 2566 และจะทยอยเปิดให้บริการฟรี พร้อมทดสอบระบบการเก็บเงินค่าผ่านทางในปี 2567 และเปิดบริการเต็มรูปแบบตลอดสาย ต้นปี 2568 ต่อไป
วันอังคารที่ 13 กันยายน 2565
บีโอไอ เผยผลสำเร็จ “ซับคอน อีอีซี 2022” ยอดจับคู่ธุรกิจ 414 คู่ มูลค่ากว่า 1,450 ล้านบาท
บีโอไอ เผยผลสำเร็จ “ซับคอน อีอีซี 2022” ยอดจับคู่ธุรกิจ 414 คู่ มูลค่ากว่า 1,450 ล้านบาท
บีโอไอ เผยผลสำเร็จ “ซับคอน อีอีซี 2022”
ยอดจับคู่ธุรกิจ 414 คู่ มูลค่ากว่า 1,450 ล้านบาท
บีโอไอ ปลื้ม! งาน “ซับคอน อีอีซี 2022” ครั้งแรกในศูนย์กลางธุรกิจและอุตสาหกรรมภาคตะวันออก ระหว่างวันที่ 24 – 26 สิงหาคมที่ผ่านมา ประสบผลสำเร็จเกินคาดหมาย เกิดการจับคู่ธุรกิจ 414 คู่ มูลค่ากว่า 1,450 ล้านบาท ต่อยอดอุตสาหกรรมเป้าหมาย ยกระดับภาคการผลิตไทยสู่อุตสาหกรรมแห่งอนาคต เตรียมจัดใหม่ปีหน้า
นางสาวซ่อนกลิ่น พลอยมี รองเลขาธิการคณะกรรมการส่งเสริมการลงทุน (บีโอไอ) เปิดเผยว่า การจัดงานแสดงชิ้นส่วนอุตสาหกรรมและการเจรจาจับคู่ธุรกิจในเขตพัฒนาพิเศษภาคตะวันออก (อีอีซี) หรืองาน “ซับคอน อีอีซี 2022” (Subcon EEC 2022) ซึ่งจัดคู่กับงาน MIRA (Maintenance, Industrial Robotics and Automation) โดยความร่วมมือระหว่างบีโอไอ กับสมาคมส่งเสริมการรับช่วงการผลิตไทย และบริษัท อินฟอร์มา มาร์เก็ตส์ ประเทศไทย ณ ศูนย์ประชุมและแสดงสินค้านานาชาตินงนุชพัทยา จังหวัดชลบุรี ระหว่างวันที่ 24 – 26 สิงหาคมที่ผ่านมา ซึ่งถือเป็นการจัดงานครั้งแรกในพื้นที่ภาคตะวันออก ประสบความสำเร็จเกินเป้าหมายที่ตั้งไว้ โดยมีการจับคู่ธุรกิจรวม 414 คู่ คิดเป็นมูลค่ากว่า 1,450 ล้านบาท
“การจับคู่ธุรกิจที่เกิดขึ้นมีทั้งกลุ่มอุตสาหกรรมเดิม และอุตสาหกรรมเป้าหมายใหม่ ซึ่งกลุ่มเป้าหมายส่วนใหญ่อยู่ในพื้นที่อีอีซี ผลตอบรับที่ดีเกินคาดครั้งนี้ สะท้อนให้เห็นถึงแนวโน้มการฟื้นตัวของเศรษฐกิจและการลงทุนในประเทศ ที่กำลังขับเคลื่อนไปสู่การลงทุนในอุตสาหกรรมและเทคโนโลยีสมัยใหม่ ที่จะยกระดับภาคการผลิตไทยให้เป็นศูนย์กลางผู้ผลิตชิ้นส่วนระดับภูมิภาค เพื่อรองรับอุตสาหกรรมแห่งอนาคต” นางสาวซ่อนกลิ่นกล่าว
สำหรับการจัดงาน Subcon EEC 2022 ครั้งนี้มีผู้เข้าร่วมงานเกือบ 4,000 คน โดยบีโอไอนำผู้ผลิตชิ้นส่วนไทยที่อยู่ในอุตสาหกรรมยานยนต์และยานยนต์ไฟฟ้า ไฟฟ้าและอิเล็กทรอนิกส์อัจฉริยะ เครื่องมือและอุปกรณ์ทางการแพทย์ หุ่นยนต์และระบบอัตโนมัติ รวมทั้งเครื่องจักรกลการเกษตร เข้าร่วมกว่า 80 บริษัท โดยมีผู้ซื้อรายใหญ่ทั้งไทยและต่างชาติกว่า 40 บริษัท โดยเฉพาะจากภาคตะวันออกเข้าร่วมกิจกรรมเจรจาจับคู่ธุรกิจในครั้งนี้
“จากความสำเร็จในครั้งนี้ บีโอไอจึงมีแผนจะจัดงานนี้เป็นประจำทุกปีควบคู่กับงานซับคอนที่กรุงเทพฯ เพื่อกระตุ้นการลงทุนของประเทศ สนับสนุนการฟื้นตัวและสร้างความแข็งแกร่งของเศรษฐกิจไทยในอนาคต” นางสาวซ่อนกลิ่นกล่าวทิ้งท้าย
ทั้งนี้ งาน Subcon Thailand ซึ่งจัดขึ้นเป็นประจำทุกปี ณ ไบเทค บางนา กรุงเทพฯ จะจัดขึ้นอีกครั้งในวันที่ 10 - 13 พฤษภาคม 2566 และ Subcon EEC จะจัดขึ้นอีกครั้งในวันที่ 4 - 6 ตุลาคม 2566 ณ ศูนย์ประชุมและแสดงสินค้านานาชาตินงนุชพัทยา จังหวัดชลบุรี
วันพุธที่ 7 กันยายน 2565
เตือน! ร้านธงฟ้า หากเอาเปรียบผู้บริโภค พบการกระทำผิด ต้องโทษทั้งจำและปรับ ปชช. แจ้ง – ร้องเรียนได้ที่ 1569
.....
ประเด็นร้านธงฟ้าราคาประหยัดพัฒนาเศรษฐกิจท้องถิ่น (ร้านธงฟ้า) บางแห่ง มีพฤติกรรมเอาเปรียบผู้บริโภคนั้น ปัจจุบัน กรมการค้าภายใน ก.พาณิชย์ ได้ติดตามตรวจสอบพบว่าร้านธงฟ้าที่ถูกร้องเรียน และถูกเพิกถอนสิทธิไปแล้ว 121 ราย
.
สำหรับพฤติกรรมที่เข้าข่ายเอาเปรียบผู้บริโภค :
• รับแลกวงเงินในบัตรสวัสดิการแห่งรัฐเป็นเงินสด
• คิดค่าบริการกับลูกค้าที่ชำระค่าสินค้าด้วยบัตรสวัสดิการแห่งรัฐ (หักหัวคิว)
• จำหน่ายสินค้าให้ “ผู้ใช้สิทธิคนละครึ่ง” ในราคาสูงกว่าลูกค้าที่ชำระด้วยเงินสด
• ไม่ปิดป้ายแสดงราคาจำหน่ายสินค้า
.
หากถูกตรวจสอบและพบว่ามีการกระทำผิด :
• ดำเนินคดี ตามมาตรา 29 มีโทษจำคุกไม่เกิน 7 ปี ปรับไม่เกิน 1.4 แสนบาท หรือทั้งจำทั้งปรับ
• กรณีไม่ปิดป้ายแสดงราคา จำหน่าย มีโทษปรับไม่เกิน 1 หมื่นบาท
• ถูกเพิกถอนสิทธิการเป็นร้านธงฟ้าราคาประหยัดพัฒนาเศรษฐกิจท้องถิ่น
• ถูกตัดสิทธิการรับชำระเงินจากบัตรสวัสดิการแห่งรัฐ
.
ประชาชนที่พบเห็น/ประสบปัญหาร้านค้ามีพฤติกรรม “เอาเปรียบผู้บริโภค” ร้องเรียนได้ที่ สายด่วนกรมการค้าภายใน 1569, สำนักงานพาณิชย์จังหวัดทั่วประเทศ หรือ [emailprotected]
.
อ่านเพิ่มเติม คลิกhttps://www.thaigov.go.th/news/contents/details/58872
#ไทยคู่ฟ้า#ร่วมต้านโควิด19
-------------------